Diari Oficial de la Generalitat Valenciana


Sumari del DOGV 3183, del 13-02-1998 (1998/1060)

DECRET 9/1998, de 3 de febrer, del Govern Valencià, pel qual es regulen els preus públics pels serveis d'allotjament, transport i manutenció prestats en el Complex Educatiu de Cheste.
---------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/1998/02/03/9/dof/vci/html**

### Dades del document

Número de DOGV
:   3183

Data del DOGV
:   13-02-1998

Secció del DOGV
:   I. DISPOSICIONS GENERALS

Número del document
:   1998/1060


Data del document
:   03-02-1998

Organisme emissor
:   Conselleria de Cultura, Educació i Ciència

Tipus de document
:   Decret

Anàlisi jurídica

DECRET 9/1998, de 3 de febrer, del Govern Valencià, pel qual es regulen els preus públics pels serveis d'allotjament, transport i manutenció prestats en el Complex Educatiu de Cheste. [1998/X1060]
  
El Decret 73/1991, de 13 de maig, del Govern Valencià, estableix el règim general aplicable als preus públics de la Hisenda Valenciana i, concretament, el procediment que cal seguir per a la fixació i aprovació de les quanties.
  
Per la seua banda, el Decret 227/1991, de 9 de desembre, del Govern Valencià, determina la relació de béns, serveis i activitats susceptibles de ser retribuïts mitjançant preus públics, entre els quals hi ha els serveis d'allotjament, transport i manutenció al Complex Educatiu de Cheste.
  
Així mateix, el Decret 142/1997, d'1 d'abril, del Govern Valencià, va instaurar, en relació amb els serveis prestats al Complex Educatiu de Cheste, un règim normatiu marc que gaudira de l'estabilitat necessària i la vigència del qual, per tant, és indefinida, sense perjudici de les modificacions puntuals que si cal convinga introduir en aquest règim a mesura que les necessitats de gestió així ho vagen aconsellant.
  
Per tot això, segons estableix l'article 3.2 del Decret 73/1991, de 13 de maig, del Govern Valencià, vist l'informe favorable de la Direcció General de Tributs i Patrimoni de la Conselleria d'Economia, Hisenda i Administració Pública, i a proposta del conseller de Cultura, Educació i Ciència, amb la prèvia deliberació del Govern Valencià en la reunió del dia 3 de febrer de 1998,
  
DECRETE
  
Article 1. Objecte
  
Aquest decret té per objecte la regulació del règim jurídic aplicable als preus públics que ha d'exigir la Generalitat Valenciana pels serveis prestats al Complex Educatiu de Cheste a què es refereix l'article següent.
  
Article 2. Pressupost de pagament
  
Els serveis per la prestació dels quals s'exigiran els preus públics objecte d'aquest decret són els següents:
  
1. Allotjament.
  
2. Transport.
  
3. Manutenció.
  
Article 3. Obligats al pagament
  
Són subjectes obligats al pagament dels serveis a què es refereix l'article anterior els usuaris d'aquests. En particular:
  
1. Els alumnes del Complex Educatiu de Cheste.
  
2. Els participants en activitats promogudes per les administracions públiques que se celebren a les instal·lacions del Complex Educatiu de Cheste.
  
3. El personal al servei de l'administració de la Generalitat Valenciana amb destinació al Complex Educatiu de Cheste.
  
Article 4. Exempcions
  
U. Gaudeixen d'exempció del pagament dels preus públics objecte d'aquest decret, a més dels casos previstos en l'article 65 de la Llei 1/1990, de 3 d'octubre, d'Ordenació General del Sistema Educatiu, els següents usuaris:
  
1. Els alumnes de l'Institut Valencià d'Educació Física que col·laboren voluntàriament, després de la selecció per la direcció del Complex Educatiu, en les tasques de vigilància i atenció del seu centre residencial.
  
2. Els alumnes que, ocupant llocs escolars en règim d'internat o externat als centres d'ensenyaments no universitaris del Complex Educatiu, hi hagen accedit a través de les convocatòries de llocs escolars per a cada curs acadèmic, sempre que es troben dins dels mòduls de renda a què es refereix l'annex del decret. A l'efecte de l'aplicació dels mòduls, es tindran en compte les següents regles:
  
1) Regla 1a. Constitueixen modalitats d'unitat familiar, les següents:
  
a) La integrada pels cònjuges no separats legalment i pels fills menors de 18 anys, així com els majors d'edat, sempre que, en qualsevol dels dos casos, convisquen amb ells, i en el segon, siguen menors de 26 anys i no perceben cap tipus d'ingrés.
  
b) La formada pel pare i la mare o un d'ells i pels fills a què es refereix l'apartat a) anterior.
  
c) La formada pels fills assenyalats en l'apartat a) anterior, quan no existisca pare ni mare.
  
2) Regla 2a. Per ingressos de la unitat familiar s'entendrà la suma de les bases liquidables regulars a l'efecte de l'Impost sobre la Renda de les Persones Físiques i de les rendes exemptes íntegres d'aquest impost, corresponents a cada un dels seus membres.
  
3) Regla 3a. La justificació dels ingressos de la unitat familiar s'efectuarà mitjançant l'aportació, segons el cas, de les oportunes declaracions d'IRPF o certificats substitutius expedits per l'òrgan competent.
  
Dos. Amb la finalitat d'apreciar la variació de la situació econòmica dels alumnes seleccionats per la convocatòria de llocs escolars del Complex Educatiu de Cheste, en cada curs s'exigirà la justificació de la renda anual de la unitat familiar corresponent a l'exercici immediatament anterior.
  
Article 5. Quanties
  
U. Els preus públics objecte d'aquest decret s'exigiran segons disposa el següent quadre de tarifes:
  
Dos. Per a l'aplicació del quadre de tarifes de l'apartat 1 anterior, es tindran en compte les següents regles:
  
1) Regla 1a. Als efectes dels epígrafs 3.3.3.1, 1.2, 3.1 i 4, els imports corresponents a dinar i sopar s'incrementaran en 175 pessetes en cas de servir-se en bossa i en 75 pessetes si es dispensen, junt amb aquesta, begudes refrescants.
  
2) Regla 2a. Als efectes dels epígrafs 6.4.7.0 i 3.2, quan es produïsquen canvis o modificacions en les rutes per la diversa procedència dels alumnes, s'aplicaran tarifes anàlogues a les de les rutes previstes en els diferents grups d'aquests epígrafs.
  
Article 6. Exigibilitat i pagament
  
L'obligació de pagament dels preus regulats en aquest decret naixerà quan es presten els serveis corresponents. No obstant això, el pagament s'efectuarà d'acord amb les següents regles:
  
1. Si es tracta dels preus públics pels serveis d'allotjament, transport i manutenció prestats a alumnes dels centres d'ensenyament mitjà, de forma fraccionada, d'acord amb el següent criteri:
  
a) La tercera part de l'import en el moment de fer efectiva la matrícula.
  
b) La segona tercera part en la primera quinzena del mes de gener.
  
c) La tercera part restant en la primera quinzena del mes de març.
  
Quan l'alumne cause baixa en qualsevol dels centres docents no universitaris del Complex no hi haurà obligació de pagar els terminis el període d'ingrés dels quals comence el dia de la baixa o en una data posterior. No obstant això, llevat del que disposa el paràgraf segon de l'article 5 del Decret 73/1991, de 13 de maig, del Govern Valencià, la baixa no originarà dret a la devolució de les quanties ja abonades.
  
2. En els restants casos el preu s'exigirà per endavant, en el moment que es formule la sol·licitud.
  
DISPOSICIÓ TRANSITÒRIA
  
Als procediments d'adjudicació de llocs escolars i de revisió de l'import dels preus públics a satisfer per l'alumnat que s'hagen iniciat abans de l'entrada en vigor d'aquesta disposició, els serà d'aplicació el decret de preus públics vigent en el moment de finalització del termini de presentació de sol·licituds.
  
DISPOSICIÓ DEROGATÒRIA
  
Queda derogat el Decret 142/1997, d'1 d'abril, del Govern Valencià, pel qual s'estableixen les quanties dels preus públics que ha de percebre la Conselleria de Cultura, Educació i Ciència per la utilització d'instal·lacions i prestació del servei d'allotjament, transport i manutenció al Complex Educatiu de Cheste.
  
DISPOSICIONS FINALS
  
Primera
  
Es faculta el conseller de Cultura, Educació i Ciència per a dictar totes les disposicions necessàries per al desenvolupament i aplicació d'aquest decret.
  
Segona
  
Aquest decret entrarà en vigor l'endemà de la publicació en el Diari Oficial de la Generalitat Valenciana.
  
València, 3 de febrer de 1998
  
El president de la Generalitat Valenciana,
  
EDUARDO ZAPLANA HERNÁNDEZ-SORO
  
El conseller de Cultura, Educació i Ciència,
  
FRANCISCO E. CAMPS ORTIZ
  
Annex
  
Mòduls de renda
  
Nombre de membres Renda
  
computables de la unitat familiar de la unitat familiar
  
Un Fins a 886.000
  
Dos Fins a 1.468.000
  
Tres Fins a 1.980.000
  
Quatre Fins a 2.441.000
  
Cinc Fins a 2.735.000
  
Sis Fins a 3.017.000
  
Set Fins a 3.287.000
  
Vuit Fins a 3.551.000
  
Més de vuit 3.551.000 + 250.000 per cada


Còpia Permalink ELI